b'\n_START_ARTICLE_\nVrana, Pako\xc5\xa1tane\n_START_SECTION_\nZgodovina\n_START_PARAGRAPH_\nDa je bila Vrana naseljena \xc5\xbee v ilirskih in rimskih \xc4\x8dasih, pri\xc4\x8dajo ostanki ilirskih  in rimskih zgradb, keramike in akvadukta, ki je oskrboval anti\xc4\x8dni Zadar._NEWLINE_Srednjeve\xc5\xa1ko mesto je nastalo na posesti hrva\xc5\xa1kih kraljev severno od Vranskega jezera. V 11. stoletju se omenjata vranska utrdba (castrum Aurannae) in benediktinski samostan z veliko zemlji\xc5\xa1ko posestjo in dragoceno zakladnico, v kateri so hranili poleg srebrne skrinjice s kostmi svetega Grgurja, kri\xc5\xbeev in kelihov tudi dve zlati kroni, okra\xc5\xa1eni z dragim kamenjem. Hrva\xc5\xa1ki kralj Dimitrij Zvonimir je ob kronanju v Solinu (oktobra 1075 ali 1076) daroval samostan z vsem imetjem svetemu sede\xc5\xbeu, ki je s tem dobil prvo stalno diplomatsko sredi\xc5\xa1\xc4\x8de na vzhodni obali Jadrana. Pape\xc5\xa1ki odposlanci, ki so tam prebivali, so zdru\xc5\xbeevali funkcijo nuncija in apostolskega upravitelja. _NEWLINE_Leta 1136 je sveti sede\xc5\xbe dodelil samostan vitezom templarjem, ki so prevzeli upravljanje samostana in njegovega imetja. Zgradili so obzidje in obrambne stolpe. Neposredna podrejenost pape\xc5\xbeu je pomenila neodvisnost od lokalnih cerkvenih in posvetnih velika\xc5\xa1ev, kar je samostanu omogo\xc4\x8dalo hitrej\xc5\xa1i razvoj. Ob ukinitvi templarskega reda leta 1312 so njegovo vlogo prevzeli ivanovci. Dobili so pravico sodne oblasti tudi nad drugimi samostani tega reda, tako da je vranski prior postal glavni prior tega reda na obmo\xc4\x8dju vsega kraljestva. Zaradi pogostih sporov pri imenovanju hrva\xc5\xa1kega bana sta ogrsko-hrva\xc5\xa1ki kralj in pape\xc5\xbe sporazumno, s posebno uredbo, zdru\xc5\xbeila polo\xc5\xbeaj hrva\xc5\xa1kega bana s polo\xc5\xbeajem vranskega priorja, s \xc4\x8demer je ta dobil ogromno cerkveno in politi\xc4\x8dno mo\xc4\x8d. Vranski priorat si je pridobil okrog 40 samostanov, mest in posesti po Dalmaciji, Slavoniji, Me\xc4\x91imurju in Bosni. Najmo\xc4\x8dnej\xc5\xa1a vranska priorja sta bila Ivan Pali\xc5\xbena in Petar Berislavi\xc4\x87. _NEWLINE_Ko je leta 1409 Ladislav Neapeljski prodal Dalmacijo Bene\xc5\xa1ki republiki za 100.000 dukatov, je tudi Vrana pri\xc5\xa1la pod bene\xc5\xa1ko oblast. V tem \xc4\x8dasu je nastal Vranski zakonik, pomemben zgodovinski dokument, ki nam daje vpogled v tedanjo upravno in sodno organiziranost na obmo\xc4\x8dju Vrane in okolice. Zakonik z elementi hrva\xc5\xa1kega splo\xc5\xa1nega prava sestoji iz 33 \xc4\x8dlenov, napisanih v arhai\xc4\x8dni italijan\xc5\xa1\xc4\x8dini, le zaklju\xc4\x8dek je v latinskem jeziku._NEWLINE_Po bitki pri Moha\xc4\x8du (1526) ni bilo ve\xc4\x8d organiziranega odpora proti prodiranju Turkov. S padcem Knina in Ostrovice so imeli Turki odprto pot proti Vrani, Zadru in Ninu. Iz strahu pred njimi so prebivalci iz Vrane zbe\xc5\xbeali deloma v Betino na otoku Murterju, deloma v ju\xc5\xbeno Istro. \xc5\xa0e danes imajo Betinci velike olj\xc4\x8dne nasade na zemeljski o\xc5\xbeini med Vranskim jezerom in morjem (Modrave), ki je ostala pod bene\xc5\xa1ko oblastjo._NEWLINE_Vrana je padla v tur\xc5\xa1ke roke leta 1537. V mestu in predmestju so se naselili izklju\xc4\x8dno muslimani, v okolici pa pravoslavno vla\xc5\xa1ko prebivalstvo. Turki so Vrano preuredili v voja\xc5\xa1ko postojanko, v kateri so vzdr\xc5\xbeevali posadko 150 pe\xc5\xa1cev in 100 konjenikov. Upravno je Vrana pripadala najprej kli\xc5\xa1kemu, potem  li\xc5\xa1kemu in nato kr\xc5\xa1kemu sand\xc5\xbeaku ter  skradinskemu kadiluku. Upravljale so jo tur\xc5\xa1ke plemi\xc5\xa1ke dru\xc5\xbeine iz rodu Atlagi\xc4\x87ev i Durakbegovi\xc4\x87ev. _NEWLINE_Leta 1644 (malo pred koncem tur\xc5\xa1ke oblasti v teh krajih) je dal Jusuf-pa\xc5\xa1a Ma\xc5\xa1kovi\xc4\x87, po rodu verjetno iz teh krajev, ki se je v tur\xc5\xa1ki hierarhiji uveljavil kot drugi vezir, sultanov svetovalec in nazadnje admiral tur\xc5\xa1ke flote, v Vrani zgraditi han in karavanseraj. Zaradi bene\xc4\x8dansko-tur\xc5\xa1ke vojne in Jusufove smrti gradnja ni bila kon\xc4\x8dana, a je ostala delno ohranjena do dana\xc5\xa1njih dni. Leta 2013 je bil objekt ob pomo\xc4\x8di evropskih sredstev obnovljen, dokon\xc4\x8dan in spremenjen v hotel._NEWLINE_V \xc4\x8dasu kretske vojne med Osmanskim cesarstvom in Bene\xc5\xa1ko republiko (1645-1669), so Bene\xc4\x8dani leta 1647 na hitro zavzeli Vrano. Ko pa so se po premirju (1648) vendarle morali umakniti, so s topovi razru\xc5\xa1ili vransko trdnjavo. Ko je maja 1683 pri\xc5\xa1el v Vrano novi kr\xc5\xa1ki sand\xc5\xbeak-beg in je posku\xc5\xa1al svojim podlo\xc5\xbenikom zve\xc4\x8dati dajatve, se je zbralo kakih 400 ljudi iz Vrane in okoli\xc5\xa1kih krajev in mu dalo vedeti, naj se umakne v Knin, sicer bodo uporabili silo. To je tudi storil in se iz Knina pogajal z Bene\xc4\x8dani. Ko je oktobra 1683 izbruhnila nova bene\xc4\x8dansko-tur\xc5\xa1ka vojna, se je lokalno prebivalstvo uprlo in dokon\xc4\x8dno osvobodilo Vrano._NEWLINE_Po odhodu Turkov in postopni osvoboditvi vsega zaledja je Vrana izgubila svoj strate\xc5\xa1ki in gospodarski pomen; postala je manj\xc5\xa1e va\xc5\xa1ko naselje. Bene\xc5\xa1ka oblast je leta 1752 dala vranski fevd v upravljanje rodbini Borelli, ki je tukaj gospodarila do leta 1868. Leta 1770 so izkopali prekop med Vranskim jezerom in morjem (prekop Prosika), ki je zni\xc5\xbeal gladino jezera za 3 m. Na izsu\xc5\xa1enih mo\xc4\x8dvirjih so vpeljali poljedelstvo, ki je postalo gospodarska osnova pokrajine. Malarija pa je ostala problem obmo\xc4\x8dja vse do za\xc4\x8detka dvajsetega stoletja.\n_START_SECTION_\nGospodarstvo\n_START_PARAGRAPH_\nRazvito poljedelstvo.'